CELEX: 32015D0200
Language: el
Date: 2015-01-26 00:00:00
Title: Εκτελεστική απόφαση (ΕΕ) 2015/200 του Συμβουλίου, της 26ης Ιανουαρίου 2015 , για την τροποποίηση της εκτελεστικής απόφασης 2014/170/ΕΕ με την οποία καταρτίζεται κατάλογος μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας όσον αφορά τη Σρι-Λάνκα

10.2.2015   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/15
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2015/200 ΤΟΥ ΣΥΜΒΟΥΛΙΟΥ
         της 26ης Ιανουαρίου 2015
         για την τροποποίηση της εκτελεστικής απόφασης 2014/170/ΕΕ με την οποία καταρτίζεται κατάλογος μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας όσον αφορά τη Σρι-Λάνκα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 33,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         1.   ΕΙΣΑΓΩΓΗ
         
                     (1)
                  
                  
                     Με τον κανονισμό (ΕΚ) αριθ. 1005/2008 θεσπίζεται το κοινοτικό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
                  
               
                     (2)
                  
                  
                     Το κεφάλαιο VI του κανονισμού (ΕΚ) αριθ. 1005/2008 προβλέπει τη διαδικασία σχετικά με τον προσδιορισμό των μη συνεργαζόμενων τρίτων χωρών, τις ενέργειες που πρέπει να γίνονται σε σχέση με τις χώρες που έχουν χαρακτηριστεί ως μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων.
                  
               
                     (3)
                  
                  
                     Σύμφωνα με το άρθρο 32 του κανονισμού (ΕΚ) αριθ. 1005/2008, η Επιτροπή γνωστοποίησε, με την απόφαση της 15ης Νοεμβρίου 2012 (2), σε οκτώ τρίτες χώρες τη δυνατότητα να χαρακτηρισθούν ως χώρες τις οποίες η Επιτροπή θεωρεί μη συνεργαζόμενες τρίτες χώρες.
                  
               
                     (4)
                  
                  
                     Στην απόφαση της 15ης Νοεμβρίου 2012, η Επιτροπή συμπεριέλαβε τις πληροφορίες σχετικά με τα ουσιώδη πραγματικά περιστατικά και τις εκτιμήσεις που διέπουν τον εν λόγω χαρακτηρισμό.
                  
               
                     (5)
                  
                  
                     Επίσης, στις 15 Νοεμβρίου 2012, η Επιτροπή γνωστοποίησε στις οκτώ τρίτες χώρες, με χωριστές επιστολές, ότι εξετάζει τη δυνατότητα χαρακτηρισμού τους ως μη συνεργαζόμενων τρίτων χωρών.
                  
               
                     (6)
                  
                  
                     Η Επιτροπή υπογράμμισε στις εν λόγω επιστολές ότι προκειμένου να αποφευχθεί ο χαρακτηρισμός τους και να μην προταθεί επίσημα η συμπερίληψή τους στον κατάλογο ως μη συνεργαζόμενων τρίτων χωρών, όπως προβλέπεται στα άρθρα 31 και 33 του κανονισμού (ΕΚ) αριθ. 1005/2008, οι σχετικές τρίτες χώρες κλήθηκαν να καθορίσουν, σε στενή συνεργασία με την Επιτροπή ένα σχέδιο δράσης για την αποκατάσταση των ελλείψεων που εντοπίστηκαν στην απόφαση της 15ης Νοεμβρίου 2012.
                  
               
                     (7)
                  
                  
                     Κατά συνέπεια, η Επιτροπή κάλεσε τις οκτώ τρίτες χώρες: i) να λάβουν όλα τα απαραίτητα μέτρα για την εφαρμογή των μέτρων που περιέχονται στα σχέδια δράσης που διατυπώθηκαν από την Επιτροπή· ii) να αξιολογήσουν την εφαρμογή των δράσεων που περιέχονται στα σχέδια δράσης που προτάθηκαν από την Επιτροπή· και iii) να αποστέλλουν λεπτομερείς εκθέσεις στην Επιτροπή ανά εξάμηνο σχετικά με την αξιολόγηση της εφαρμογής κάθε δράσης, όσον αφορά, μεταξύ άλλων, την επιμέρους ή/και τη συνολική αποτελεσματικότητά τους ως προς τη διασφάλιση ενός πλήρως συμβατού συστήματος ελέγχου της αλιείας.
                  
               
                     (8)
                  
                  
                     Οι εν προκειμένω οκτώ τρίτες χώρες είχαν την ευκαιρία να απαντήσουν γραπτώς σχετικά με ζητήματα που αναφέρονται ρητά στην απόφαση της 15ης Νοεμβρίου 2012, καθώς και σχετικά με άλλες συναφείς πληροφορίες, έχοντας τη δυνατότητα να υποβάλουν αποδεικτικά στοιχεία προς αμφισβήτηση ή συμπλήρωση των περιστατικών των οποίων γίνεται επίκληση στην απόφαση της 15ης Νοεμβρίου 2012 ή να εγκρίνουν, κατά περίπτωση, σχέδιο δράσης για βελτίωση και μέτρα που ελήφθησαν προς επανόρθωση της κατάστασης. Για τις οκτώ χώρες, διασφαλίστηκε το δικαίωμα να ζητούν ή να τους παρέχονται πρόσθετες πληροφορίες.
                  
               
                     (9)
                  
                  
                     Στις 15 Νοεμβρίου 2012 η Επιτροπή κίνησε διαδικασία διαλόγου με τις οκτώ τρίτες χώρες και επισήμανε ότι θεωρεί καταρχήν επαρκή μια περίοδο έξι μηνών για την επίτευξη συμφωνίας.
                  
               
                     (10)
                  
                  
                     Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλαν οι οκτώ χώρες κατόπιν της απόφασης της 15ης Νοεμβρίου 2012. Οι οκτώ χώρες ενημερώθηκαν είτε προφορικώς είτε εγγράφως σχετικά με τις εκτιμήσεις της Επιτροπής.
                  
               
                     (11)
                  
                  
                     Στις 24 Μαρτίου 2014. εκδόθηκε η εκτελεστική απόφαση του Συμβουλίου 2014/170/ΕΕ (3). Τρεις από τις οκτώ χώρες που αφορούσε η απόφαση της 15ης Νοεμβρίου 2012 αναφέρθηκαν ως μη συνεργαζόμενες τρίτες χώρες, δεδομένου ότι, παρά τη λήψη ορισμένων μέτρων, δεν εκπλήρωσαν τις υποχρεώσεις τους βάσει του διεθνούς δικαίου ως κρατών σημαίας και ως παράκτιων κρατών, για την ανάληψη δράσης για την πρόληψη, την αποτροπή ή την εξάλειψη της ΠΛΑ αλιείας.
                  
               
                     (12)
                  
                  
                     Με εκτελεστική απόφαση της 2014/715/ΕΕ (4), η Επιτροπή χαρακτήρισε τη Λαϊκή Σοσιαλιστική Δημοκρατία της Σρι Λάνκα («Σρι Λάνκα») ως μη συνεργαζόμενη τρίτη χώρα στην καταπολέμηση της ΠΛΑ αλιείας. Σύμφωνα με τον κανονισμό (ΕΚ) αριθ. 1005/2008, η Επιτροπή ανέφερε τους λόγους για τους οποίους θεώρησε ότι η Σρι Λάνκα αδυνατούσε να εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (13)
                  
                  
                     Η παρούσα απόφαση με την οποία η Σρι Λάνκα συμπεριλαμβάνεται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας, θα πρέπει να εκδοθεί συνεπώς στο πλαίσιο της εφαρμογής του κανονισμού (ΕΚ) αριθ. 1005/2008, ως το αποτέλεσμα των διαδικασιών έρευνας και διαλόγου οι οποίες πραγματοποιήθηκαν σύμφωνα με τις ουσιαστικές και διαδικαστικές απαιτήσεις που ορίζονται στον εν λόγω κανονισμό. Η παρούσα απόφαση βασίζεται στις εν λόγω διαδικασίες έρευνας και διαλόγου, συμπεριλαμβανομένων της αλληλογραφίας που ανταλλάχθηκε και των συναντήσεων που πραγματοποιήθηκαν, καθώς και στην απόφαση της 15ης Νοεμβρίου 2012 και την εκτελεστική απόφαση 2014/715/ΕΕ. Οι λόγοι στους οποίους στηρίζονται οι εν λόγω διαδικασίες και πράξεις είναι οι ίδιοι με εκείνους στους οποίους στηρίζεται η παρούσα απόφαση. Η παρούσα απόφαση, με την οποία η Σρι Λάνκα συμπεριλαμβάνεται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας, θα πρέπει να έχει τις συνέπειες που αναφέρονται στο άρθρο 38 του κανονισμού (ΕΚ) αριθ. 1005/2008.
                  
               
                     (14)
                  
                  
                     Μετά την έκδοση της παρούσας απόφασης με την οποία συμπεριλαμβάνεται η Σρι Λάνκα στον κατάλογο των μη συνεργαζόμενων τρίτων χωρών, σύμφωνα με το άρθρο 33 του κανονισμού (ΕΚ) αριθ. 1005/2008, η εκτελεστική απόφαση της 2014/715/ΕΕ με την οποία χαρακτηρίζεται η Σρι Λάνκα ως μη συνεργαζόμενη τρίτη χώρα καθίσταται πλέον άνευ αντικειμένου.
                  
               
                     (15)
                  
                  
                     Σύμφωνα με το άρθρο 34 παράγραφος 1 του κανονισμού (ΕΚ) αριθ. 1005/2008, το Συμβούλιο, με ειδική πλειοψηφία, και βάσει σχετικής πρότασης της Επιτροπής, διαγράφει τρίτη χώρα από τον κατάλογο των μη συνεργαζόμενων τρίτων χωρών εάν η εν λόγω χώρα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο. Η απόφαση διαγραφής λαμβάνει επίσης υπόψη κατά πόσον οι εν προκειμένω εγγεγραμμένες στον κατάλογο τρίτες χώρες έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης.
                  
               2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΣΡΙ ΛΑΝΚΑ
         
                     (16)
                  
                  
                     Στις 15 Νοεμβρίου 2012 η Επιτροπή γνωστοποίησε στη Σρι Λάνκα, σύμφωνα με το άρθρο 32 του κανονισμού (ΕΚ) αριθ. 1005/2008, ότι εξετάζει την πιθανότητα χαρακτηρισμού της Σρι Λάνκα ως μη συνεργαζόμενης τρίτης χώρας και κάλεσε τη Σρι Λάνκα να καταρτίσει, σε στενή συνεργασία με τις υπηρεσίες της, σχέδιο δράσης για την κάλυψη των ελλείψεων που εντοπίστηκαν στην απόφαση της 15ης Νοεμβρίου 2012. Κατά την περίοδο από τον Δεκέμβριο του 2012 μέχρι τον Ιούνιο του 2014, η Σρι Λάνκα υπέβαλε γραπτώς παρατηρήσεις, γνωστοποιώντας τις απόψεις της και συναντήθηκε με την Επιτροπή για να συζητήσουν σχετικά σημεία. Η Επιτροπή παρείχε γραπτώς στη Σρι Λάνκα σχετικές πληροφορίες. Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Οι προφορικές και γραπτές παρατηρήσεις που υπέβαλε η Σρι Λάνκα μετά την απόφαση της Επιτροπής της 15ης Νοεμβρίου 2012 εξετάστηκαν και ελήφθησαν υπόψη, ενώ η Σρι Λάνκα ενημερώθηκε είτε προφορικώς είτε γραπτώς σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφεται στην απόφαση της 15ης Νοεμβρίου 2012, δεν έχουν αντιμετωπιστεί επαρκώς από τη Σρι Λάνκα. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα που προτείνονται στο σχέδιο δράσης.
                  
               3.   ΧΑΡΑΚΤΗΡΙΣΜΟΣ ΤΗΣ ΣΡΙ ΛΑΝΚΑ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
                     (17)
                  
                  
                     Στην απόφαση της 15ης Νοεμβρίου 2012 η Επιτροπή ανέλυσε τα καθήκοντα της Σρι Λάνκα και αξιολόγησε τη συμμόρφωση προς τις διεθνείς υποχρεώσεις της ως κράτους σημαίας, κράτους λιμένος, παράκτιου κράτος ή κράτους αγοράς. Για τους σκοπούς της επισκόπησης αυτής η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού (ΕΚ) αριθ. 1005/2008.
                  
               
                     (18)
                  
                  
                     Η Επιτροπή επανεξέτασε τη συμμόρφωση της Σρι Λάνκα σύμφωνα με τα πορίσματα της απόφασης της 15ης Νοεμβρίου 2012 και τις συναφείς πληροφορίες που παρείχε η Σρι Λάνκα, με το προτεινόμενο σχέδιο δράσης, καθώς και με τα μέτρα που ελήφθησαν για την επανόρθωση της κατάστασης.
                  
               
                     (19)
                  
                  
                     Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν διάφορες παραλείψεις σε ό,τι αφορά τις υποχρεώσεις εφαρμογής του διεθνούς δικαίου, που συνδέονται κυρίως με τη μη θέσπιση κατάλληλου νομικού πλαισίου, την έλλειψη συστήματος επαρκούς και αποτελεσματικής παρακολούθησης, την έλλειψη προγράμματος παρατηρητών, την έλλειψη αποτρεπτικού συστήματος κυρώσεων και τη λανθασμένη εφαρμογή του συστήματος πιστοποίησης αλιευμάτων. Άλλες διαπιστωθείσες ελλείψεις αφορούν, γενικότερα, τη συμμόρφωση με τις διεθνείς υποχρεώσεις συμπεριλαμβανομένων και των συστάσεων και των ψηφισμάτων των περιφερειακών οργανώσεων διαχείρισης της αλιείας και των προϋποθέσεων νηολόγησης των σκαφών, σύμφωνα με το διεθνές δίκαιο. Έχει επίσης διαπιστωθεί μη συμμόρφωση με τις συστάσεις και τα ψηφίσματα των σχετικών φορέων, όπως το διεθνές σχέδιο δράσης κατά της παράνομης, λαθραίας και άναρχης αλιείας των Ηνωμένων Εθνών. Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
                  
               
                     (20)
                  
                  
                     Στην εκτελεστική απόφαση 2014/715/ΕΕ, η Επιτροπή χαρακτήρισε τη Σρι Λάνκα ως μη συνεργαζόμενη τρίτη χώρα σύμφωνα με τον κανονισμό (ΕΚ) αριθ. 1005/2008.
                  
               
                     (21)
                  
                  
                     Όσον αφορά τους τυχόν περιορισμούς της Σρι Λάνκα ως αναπτυσσόμενης χώρας, σημειώνεται ότι η φάση της ειδικής ανάπτυξης και η συνολική επίδοση της Σρι Λάνκα όσον αφορά την αλιεία δεν εμποδίζονται από το γενικό επίπεδο ανάπτυξής της.
                  
               
                     (22)
                  
                  
                     Έχοντας υπόψη την απόφαση της 15ης Νοεμβρίου 2012 και την εκτελεστική απόφαση 2014/715/ΕΕ, και τον διάλογο που διεξήγαγε η Επιτροπή με τη Σρι Λάνκα και των αποτελεσμάτων αυτού, μπορεί να συναχθεί το συμπέρασμα ότι οι δράσεις της Σρι Λάνκα στο πλαίσιο των καθηκόντων της ως κράτους σημαίας δεν επαρκούν για τη συμμόρφωσή της με τα άρθρα 94, 117 και 118 της σύμβασης των Ηνωμένων Εθνών για το Δίκαιο της Θάλασσας και τα άρθρα 18, 19 και 20 της συμφωνίας των Ηνωμένων Εθνών για τα ιχθυαποθέματα.
                  
               
                     (23)
                  
                  
                     Συνεπώς, η Σρι Λάνκα δεν εκπλήρωσε τις υποχρεώσεις που υπέχει δυνάμει του διεθνούς δικαίου ως κράτος σημαίας, για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας.
                  
               4.   ΚΑΤΑΡΤΙΣΗ ΚΑΤΑΛΟΓΟΥ ΜΗ ΣΥΝΕΡΓΑΖΟΜΕΝΩΝ ΤΡΙΤΩΝ ΧΩΡΩΝ
         
                     (24)
                  
                  
                     Με βάση τα συμπεράσματα που συνάγονται ανωτέρω όσον αφορά τη Σρι Λάνκα, η εν λόγω χώρα θα πρέπει να περιληφθεί, σύμφωνα με το άρθρο 33 του κανονισμού (ΕΚ) αριθ. 1005/2008, στον κατάλογο μη συνεργαζόμενων τρίτων χωρών που καταρτίσθηκε με την εκτελεστική απόφαση 2014/170/ΕΕ «όπως έχει τροποποιηθεί με την εκτελεστική απόφαση 2014/914/ΕΕ του Συμβουλίου (5). Συνεπώς, η εκτελεστική απόφαση 2014/170/ΕΕ» θα πρέπει να τροποποιηθεί αναλόγως.
                  
               
                     (25)
                  
                  
                     Οι δράσεις για τη Σρι Λάνκα με τη μορφή των μέτρων που θα πρέπει να εφαρμοσθούν, παρατίθενται στο άρθρο 38 του κανονισμού (ΕΚ) αριθ. 1005/2008. Η απαγόρευση εισαγωγής καλύπτει όλα τα αποθέματα και είδη, όπως ορίζονται στο άρθρο 2 παράγραφος 8 του κανονισμού (ΕΚ) αριθ. 1005/2008, δεδομένου ότι ο χαρακτηρισμός ως μη συνεργαζόμενης τρίτης χώρας δεν οφείλεται στη μη θέσπιση κατάλληλων μέτρων σχετικά με την άσκηση ΠΛΑ αλιείας για ένα δεδομένο απόθεμα ή είδος.
                  
               
                     (26)
                  
                  
                     Σημειώνεται ότι η ΠΛΑ αλιεία, μεταξύ άλλων, εξαντλεί τα ιχθυαποθέματα, καταστρέφει τα θαλάσσια ενδιαιτήματα, υπονομεύει τη διατήρηση και την αειφόρο χρήση των θαλάσσιων πόρων, νοθεύει τον ανταγωνισμό, θέτει σε κίνδυνο την επισιτιστική ασφάλεια, δημιουργεί συνθήκες αθέμιτου ανταγωνισμού εις βάρος των τίμιων αλιέων και αποδυναμώνει τις παράκτιες κοινότητες. Δεδομένου του μεγέθους των προβλημάτων που σχετίζονται με την ΠΛΑ αλιεία, θεωρείται απαραίτητη η ταχεία ανάληψη ενεργειών από την Ένωση όσον αφορά τη Σρι Λάνκα, ως μη συνεργαζόμενη χώρα. Υπό το φως του ζητήματος αυτού, η παρούσα απόφαση θα πρέπει να αρχίσει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
                  
               
                     (27)
                  
                  
                     Εάν η Σρι Λάνκα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο, το Συμβούλιο, αποφασίζοντας με ειδική πλειοψηφία κατόπιν πρότασης της Επιτροπής, θα διαγράψει τη Σρι Λάνκα από τον κατάλογο των μη συνεργαζόμενων τρίτων χωρών, σύμφωνα με το άρθρο 34 παράγραφος 1 του κανονισμού (ΕΚ) αριθ. 1005/2008. Στην απόφαση διαγραφής θα πρέπει να ληφθεί επίσης υπόψη κατά πόσον η Σρι Λάνκα έχει λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Σοσιαλιστική Δημοκρατία της Σρι Λάνκα προστίθεται στο παράρτημα της εκτελεστικής απόφασης 2014/170/ΕΕ.
         
         
            Άρθρο 2
            Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Ιανουαρίου 2015.
            
               
                  Για το Συμβούλιο
               
               
                  Ο Πρόεδρος
               
               J. DŪKLAVS
            
         
         
            (1)  ΕΕ L 286 της 29.10.2008, σ. 1.
         
            (2)  Απόφαση της Επιτροπής, της 15ης Νοεμβρίου 2012, για την κοινοποίηση των τρίτων χωρών που η Επιτροπή θεωρεί πιθανό να χαρακτηριστούν ως μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C 354 της 17.11.2012, σ. 1).
         
            (3)  Εκτελεστική απόφαση του Συμβουλίου 2014/170/ΕΕ, της 24ης Μαρτίου 2014, για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 91 της 27.3.2014, σ. 43).
         
            (4)  Εκτελεστική απόφαση 2014/715/ΕΕ της Επιτροπής, της 14ης Οκτωβρίου 2014, για τον προσδιορισμό των τρίτων χωρών που η Επιτροπή θεωρεί μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 297 της 15.10.2014, σ. 13).
         
            (5)  Εκτελεστική απόφαση του Συμβουλίου, της 15ης Δεκεμβρίου 2014, περί τροποποιήσεως της εκτελεστικής απόφασης αριθ. 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, όσον αφορά την Μπελίζε (ΕΕ L 360 της 17.12.2014, σ. 53).